b'\n_START_ARTICLE_\nAndr\xc3\xa9s Escobar\n_START_SECTION_\nUbojstvo\n_START_PARAGRAPH_\nEscobar je ubijen 2. srpnja 1994. godine ispred kafi\xc4\x87a u predgra\xc4\x91u Medell\xc3\xadna. Prema svjedo\xc4\x8denju njegove djevojke, ubojica je vikao Goooool! za svaki od 12 metaka kojima ga je pogodio, imitiraju\xc4\x87i pritom ju\xc5\xbenoameri\xc4\x8dke nogometne komentatore._NEWLINE_U drugoj utakmici kolumbijske reprezentacije na Svjetskom prvenstvu 1994., u skupini A protiv doma\xc4\x87ina SAD-a 22. lipnja 1994. godine, Escobar je postigao autogol u poku\xc5\xa1aju presijecanja lopte uba\xc4\x8dene u \xc5\xa1esnaesterac. Umjesto u korner, lopta se nesretno odbila u mre\xc5\xbeu za vodstvo SAD-a od 1:0. Kolumbija je na kraju izgubila utakmicu 2:1, te se s dva poraza u dvije utakmice oprostila od borbe za plasman u drugi krug natjecanja._NEWLINE_Duboko se vjeruje da je ubojstvo bila kazna za taj autogol. No, ni danas nije poznato je li ubojica radio na svoju ruku, ili je ubojstvo naru\xc4\x8dila svemo\xc4\x87na kolumbijska mafija, zbog propasti oklade na prolazak Kolumbije u drugi krug natjecanja._NEWLINE_Dan poslije ubojstva Escobara, BBC je bio prisiljen javno se ispri\xc4\x8dati nakon \xc5\xa1to je njihov stru\xc4\x8dni komentator Alan Hansen u komentaru druge utakmice izjavio da "argentinski brani\xc4\x8d \xc5\xbeeli da ga se ustrijeli zbog takve pogre\xc5\xa1ke".\n_START_SECTION_\nUbojica\n_START_PARAGRAPH_\nHumberto Mu\xc3\xb1oz Castro je osu\xc4\x91en 1995. godine na 43 godine zatvora. Prije je radio kao tjelesni \xc4\x8duvar. Poslije su kaznu smanjili na 26 godina zbog priznate \xc5\xbealbe na presudu i smanjenje kazne._NEWLINE_Naposljetku je pu\xc5\xa1ten iz zatvora zbog iznimno dobrog pona\xc5\xa1anja nakon 11 godina provedenog iza re\xc5\xa1etaka. Taj potez je okarakteriziran kontroverznim u svim ju\xc5\xbenoameri\xc4\x8dkim medijima.'